Roedd **Margaret Burke Sheridan** (15 Hydref 1889 - 16 Ebrill 1958) yn gantores opera Gwyddelig. Fe'i ganed yng Nghastellbar, Swydd Mayo, Iwerddon. Roedd yn cael ei hadnabod fel *Maggie o Mayo* ac fe'i hystyrir yn ail Prima donna Iwerddon, ar ôl Catherine Hayes (1818-1861).

Gyrfa
-----

Derbyniodd Sheridan ei hyfforddiant lleisiol cynnar tra yn yr ysgol yn y Lleiandy Dominicaidd yn Eccles Street, Dulyn, gyda gwersi ychwanegol gan Vincent O'Brien. Ym 1908, enillodd fedal aur yn y *Feis Ceoil*. Rhwng 1909 a 1911 astudiodd yn yr Academi Gerdd Frenhinol yn Llundain, ac yn ystod yr amser hwnnw fe’i cyflwynwyd i’r dyfeisiwr Eidalaidd Guglielmo Marconi, a fu’n allweddol wrth drefnu astudiaethau pellach iddi mewn opera yn Rhufain. Gyda chymorth Marconi, cafodd clyweliad ym 1916 gan Alfredo Martino, athrawes ganu amlwg ynghlwm wrth y Teatro Costanzi, a gwnaeth ei début yno ym mis Ionawr 1918 yn *La bohème* gan Puccini.  Ym mis Gorffennaf 1919 ymddangosodd yn y Tŷ Opera Brenhinol (Covent Garden) yn rôl teitl *Iris* gan Pietro Mascagni. Dychwelodd Sheridan i'r Eidal, lle parhaodd ei gyrfa i dyfu, gyda pherfformiadau yn y Teatro Dal Verme ym Milan ac yn y Teatro di San Carlo yn Napoli, yn bennaf yn rolau Puccini. Ym 1922 canodd gyntaf yn La Scala, Milan, yn *La Wally* gan Catalani o dan gyfarwyddyd Toscanini. Am yr ychydig flynyddoedd nesaf byddai hi'n canu yn La Scala gyda llwyddiant mawr. Efallai mai ei rôl fwyaf oedd fel Cio-cio-san yn *Madama Butterfly*, a ganodd yn helaeth yn yr Eidal ac yn Covent Garden. Pan glywodd hi yn canu ran *Madama Butterfly*, dywedir bod Puccini wedi ei syfrdanu.

Blynyddoedd diweddar
--------------------

Er gwaethaf ei llwyddiannau, roedd gyrfa Sheridan yn un fyr. Yn dioddef anawsterau lleisiol gwnaeth i ymddeol tua 1930 heblaw am ychydig o gyngherddau. Dywed Bríd Mahon, yn ei llyfr o 1998 *While Green Grass Grows*, tudalen 123: "Roedd si ar led bod Eidalwr yr oedd wedi ei wrthod wedi chwythu ei ymennydd allan mewn blwch yn La Scala, Milan, tra roedd hi ar y llwyfan ac ar ôl y drasiedi na chanodd hi yn gyhoeddus eto." Bu farw mewn ebargofiant cymharol, ar ôl byw yn Nulyn am nifer o flynyddoedd, a chladdwyd ei gweddillion ym Mynwent Glasnevin, Dulyn.

Recordiadau
-----------

Gwnaeth Sheridan recordiad cyflawn o *Madama Butterfly* gyda cherddorfa La Scala yn ystod 1929-30 ar label gramoffon, recordiodd hi hefyd nifer o recordiadau o ddeuawdau operatig gyda’r tenor Aureliano Pertile, yn ogystal ag ariâu o operâu dethol gan Michael William Balfe, Arrigo Boito, Giacomo Puccini, Giuseppe Verdi a Richard Wagner. Recordiodd hefyd amryw o drefniadau o ganeuon traddodiadol Gwyddelig gan Balfe, John William Glover, Thomas Moore ac eraill.

Llyfryddiaeth
-------------

* C. O'Brien, L. Lustig & A. Kelly: "Margaret Burke Sheridan", yn: *Record Collector* vol. 33 (1988), tt. 187–213.
* Ann Chambers: *La Sheridan, Adorable Diva.* *Margaret Burke Sheridan, Irish Prima-Donna, 1889–1958* (Dulyn: Gwasg Wolfhound, 1989),ISBN 0-86327-230-4 .

Cyfeiriadau
-----------

1. ↑  "Margaret Burke Sheridan, Castlebar Co. Mayo West of Ireland | mayo-ireland". *www.mayo-ireland.ie* (yn Saesneg). Cyrchwyd 2021-04-23.
2. ↑  "Margaret Burke "Maggie" Sheridan (1889-1958) -..." *www.findagrave.com* (yn Saesneg). Cyrchwyd 2021-04-23.
3. ↑  Traynor, Jessica. "The Mayo woman who became Italy's favourite operatic diva". *The Irish Times* (yn Saesneg). Cyrchwyd 2021-04-23.
4. ↑  Axel Klein: "Sheridan, Margaret Burke", yn: *The Encyclopaedia of Music in Ireland*, ed. Harry White and Barra Boydell (Dublin: UCD Press, 2013), pp. 931-2; ISBN 978-1-906359-78-2.
5. ↑  "Maggie knew how to sing a story". *independent* (yn Saesneg). Cyrchwyd 2021-04-23.
6. ↑  "Castlebar - County Mayo - Margaret Burke Sheridan: Un Bel Di". *www.castlebar.ie*. Cyrchwyd 2021-04-23.

{{DEFAULTSORT:Sheridan, Margaret Burke}}

{{Rheoli awdurdod}}
[[Categori:Genedigaethau 1889]]
[[Categori:Marwolaethau 1958]]
[[Categori:Cantorion opera]]
[[Categori:Cantorion Gwyddelig]]